Gianluigi Buffon
Store norske leksikon,Sport og spill,Ballsport,Fotball,Italiensk fotball
Gianluigi Buffon er en italiensk fotballspiller som har vært målvakt for Parma, Juventus, Paris Saint-Germain og det italienske landslaget.
Buffon debuterte i Serie A for Parma i 1995 og spilte sin første landskamp for Italia i 1997. Overgangssummen som ble betalt da han gikk til Juventus i 2001 er den høyeste noensinne for en keeper. Han forlot Juventus i 2018 etter å ha spilt 656 kamper for klubben (509 kamper i Serie A), og meldte overgang til den franske klubben Paris Saint-Germain. Han kom tilbake til Juventus i 2019, og i 2021 vendte han tilbake til Parma, klubben der han begynte sin karriere.I 1999 ble han cupmester, supercupmester og UEFA-cupmester med Parma. Med Juventus har han vunnet ni seriemesterskap, fire cupmesterskap og fem supercupmesterskap. Han ble fransk seriemester med Paris Saint-Germain i 2019.Buffon debuterte på det italienske landslaget som 19-åring i 1997, og da han spilte sin siste landskamp i 2018 hadde han spilt 176 ganger for Italia. Han er den spilleren som har flest landskamper for det italienske landslaget gjennom tidene.Han var en av nøkkelspillerne på det italienske landslaget som vant VM 2006, da han bare slapp inn to mål: et selvmål i tillegg til straffesparket fra Zinedine Zidane i finalen. Han fikk sølv med Italia i EM 2012.Gianluigi Buffon regnes som en av verdens fremste målvakter og vant Lev Jasjin-prisen i 2006 som beste keeper i VM, og ble i tillegg kåret til årets spiller og årets keeper av UEFA i 2003 og i 2017. Les mer i Store norske leksikon italiensk fotball Serie A fotball